বিয়ের আয়োজন হলো পণ্ড, বউয়ের মাকে অর্থদণ্ড
হবিগঞ্জের বাহুবল উপজেলায় বাল্যবিয়ের সব আয়োজন পণ্ড করে বউয়ের মাকে ১০ হাজার টাকা অর্থদণ্ড দিয়েছেন মোবাইল কোর্ট।







বুধবার রাত সাড়ে ১১টার দিকে উপজেলার সাতকাপন গ্রামে এ ঘটনা ঘটে।




ভারপ্রাপ্ত উপজেলা নির্বাহী কর্মকর্তা, সহকারী কমিশনার (ভূমি) ও নির্বাহী ম্যাজিস্ট্রেট খৃষ্টফার হিমেল রিছিল মোবাইল কোর্ট পরিচালনা করে এ আদেশ প্রদান করেন।
দণ্ডপ্রাপ্ত মা হলেন- বাহুবল উপজেলার সাতকাপন ইউনিয়নের জগৎপুর গ্রামের প্রবাসী মো. নুরুল আমিনের স্ত্রী শাবানা আক্তার।
সংশ্লিষ্ট সূত্রে জানা যায়, প্রবাসী মো. নুরুল আমিনের মেয়ে ও জগৎপুর হাইস্কুলের নবম শ্রেণির ছাত্রী শামিমা আক্তারের (১৪) পাশের গ্রামের এক ছেলের সঙ্গে বৃহস্পতিবার বিয়ের দিন ধার্য ছিল।
গোপন সংবাদে খবর পেয়ে বুধবার রাত সাড়ে ১১টার দিকে ভারপ্রাপ্ত উপজেলা নির্বাহী কর্মকর্তা, সহকারী কমিশনার (ভূমি) ও নির্বাহী ম্যাজিস্ট্রেট খৃষ্টফার হিমেল রিছিলের নেতৃত্বে পুলিশ ঘটনাস্থলে যায়। এ সময় তারা বিয়ের সব আয়োজন পণ্ড করে দেন।
এ সময় বিভিন্ন তথ্যাদি যাচাই-বাছাই করে মোবাইল কোর্ট পরিচালনা করে অভিযুক্ত বউয়ের মাকে বাল্যবিবাহ নিরোধ আইন-২০১৭ মোতাবেক ১০ হাজার টাকা অর্থদণ্ড দেয়া হয়।
ভারপ্রাপ্ত উপজেলা নির্বাহী কর্মকর্তা, সহকারী কমিশনার (ভূমি) ও নির্বাহী ম্যাজিস্ট্রেট খৃষ্টফার হিমেল রিছিল বলেন, বউয়ের বাবা প্রবাসে থাকায় বাল্যবিয়ে আয়োজনের অভিযোগ প্রমাণিত হওয়ায় মাকে অর্থদণ্ড দেয়া হয়েছে।

হবিগঞ্জের বাহুবল উপজেলায় বাল্যবিয়ের সব আয়োজন পণ্ড করে বউয়ের মাকে ১০ হাজার টাকা অর্থদণ্ড দিয়েছেন মোবাইল কোর্ট।